শহর থেকে শহরতলি। অটোচালকদের দৌরাত্ম্য থামছে না। সোমবার সরাসরি চালকদের লাইসেন্স কেড়ে নেওয়ার হুঁশিয়ারি দিলেন পরিবহণমন্ত্রী শুভেন্দু অধিকারী।
এদিন অটোচালকদের দৌরাত্ম্য নিয়ে তাঁর প্রতিক্রিয়া জানতে চাইলে পরিবহণমন্ত্রী বলেন, “বেপরোয়া চালকদের হাতে যাতে অটোর স্টিয়ারিং না থাকে তা আমরা দেখব। অভিযোগ পেলে পরিবহণ দফতর প্রয়োজনে ড্রাইভিং লাইসেন্স বাতিল করবে। গুন্ডামি করলে আর অটো চালানো যাবে না। অন্য কাজ খুঁজে নিতে হবে।” প্রসঙ্গত, এদিনই বাঘাযতীন-রানিকুঠি রুটে সিগন্যাল ভাঙা নিয়ে পুলিশের সঙ্গে অটোচালকদের বচসা হয়। রবিবার ক্যানিংয়ে দু’জন যাত্রীকে মারধর করার অভিযোগ ওঠে এক অটোচালকের বিরুদ্ধে।
পুজোর আগে অটো নীতি ঘোষণা করেছিল সরকার। তৃণমূলের শ্রমিক সংগঠন আইএনটিটিইউসি পরিচালিত অটো ইউনিয়নগুলিও বেপরোয়া চালকদের বিরুদ্ধে ব্যবস্থা নেওয়ার হুঁশিয়ারি দিয়েছিল। গাড়িতে এলইডি আলো, মিউজিক সিস্টেম না লাগানোর নির্দেশ দেওয়া হয়েছিল। নিয়মভঙ্গকারী চালকদের বিরুদ্ধে অভিযোগ জানানোর জন্য বিশেষ ফোন নম্বরও চালু করেছে পরিবহণ দফতর। তারপরও চালকদের আচরণ নিয়ন্ত্রণে আনা যায়নি।